Prezidanto de Aŭstrujo

La federacia prezidanto de Aŭstrujo (germanlingve Bundespräsident) estas la ŝtatestro de Aŭstrujo. La sidejo de la prezidanto estas la Hofburg en Vieno.

 Elektiĝo 
La federacian prezidanton elektas por sesjara periodo rekte ĉiuj aŭstroj balotrajtaj por la nacia konsilio. Reelektiĝo por la tuj sekva periodo eblas nur unufoje, kaj la prezidanto devas aĝi almenaŭ 35 jarojn. Anoj de "regantaj aŭ ekse regantaj familioj" ne povas prezidantiĝi.

La nuntempe (2012) lasta prezidant-baloto estis en 2010; tiam Heinz Fischer estis elektita al dua agperiodo.

 Taskoj kaj povoj 
La prezidanto reprezentas Aŭstrujon kontraŭ la eksterlando kaj signas ŝtatajn kontraktojn. Formale la prezidanto estas la plej supera komandanto de la armeo.

La prezidanto nomumas la federacian registaron de Aŭstrio memstare kaj povas ankaŭ eksigi ĝin memstare; por eksigo de unuopaj anoj necesas propono de la kanceliero. La prezidanto povas post propono de la federacia registaro eksigi la nacian konsilion sed "nur unufoje pro la sama kialo", kaj ankaŭ ajnan landan parlamenton post propono de la federacia konsilio, same nur unufoje pro la sama kialo. Tiujn sufiĉe grandajn povojn la prezidanto tamen nur malofte uzas; ĝenerale la ĝisnunaj prezidantoj ne enmiksiĝis en ĉiutagajn politikajn aferojn.

Leĝojn devas subskribi la prezidanto, antaŭ ol ili validiĝas; la prezidanto ne rajtas rifuzi subskribi ilin pro enhavaj kialoj, sed nur se ili kontraŭkonstitucie kreiĝis.

 Ĝisnunaj prezidantoj 
 Prezidanto  Vivtempo  Oficperiodo Karl Seitz  1869 – 1950  1918 – 1920 Michael Hainisch  1858 – 1940  1920 – 1928 Wilhelm Miklas  1872 – 1956  1928 – 1938 Karl Renner  1870 – 1950  1945 – 1950 Theodor Körner  1873 – 1957  1951 – 1957 Adolf Schärf  1890 – 1965  1957 – 1965 Franz Jonas  1899 – 1974  1965 – 1974 Rudolf Kirchschläger  1915 – 2000 1974 – 1986 Kurt Waldheim  1918 – 2007  1986 – 1992 Thomas Klestil  1932 – 2004  1992 – 2004 Heinz Fischer  1938 –  2004 – 2016 Alexander Van der Bellen  1944 –  2017 –

 Vidu ankaŭ 
 Historio de Aŭstrio
 Federacia registaro de Aŭstrio

 Eksteraj ligiloj 

 Oficiala retejo de Aŭstria Prezidentejo